Skupina aktivistkinja i aktivista noćas je malo preuredila anti-choice plakate "Želim živjeti" i time poručila da žele živjeti u sekularnoj državi u kojoj će žene imati pravo na izbor i u kojoj Crkva i njezine satelitske udruge neće odlučivati o njihovim reproduktivnim pravima. Akcija se odigrala u Zagrebu na više lokacija, a rezultat možete vidjeti na fotografijama koje su nam stigle na e-mail.

Podsjetimo, Zaklada Vigilare prije nekoliko dana krenula je u otvorenu borbu za zabranu pobačaja postavljanjem jumbo plakata s natpisima poput "Dok vi slavite Božić mene moja mama planira ubiti" i objavom spota "Želim živjeti!". Ustavni sud je nedavno, nakon 25 godina čekanja, pokrenuo pitanje procjene ustavnosti zakona kojim se regulira pobačaj, a kampanjom se želi utjecati na odluku sudaca na način da se ženama ograniči pravo na slobodan izbor.



Plakati udruge koja očito ne štedi na sredstvima, a odakle sredstva - to ne znamo (FOTO: Anonimno)

Iz svih ovih razloga aktivisti i aktivistkinje svojom "malom noćnom akcijom" odlučili su preurediti poruke sporne kampanje pa su tako na plakatima prebrisane riječi kojima nam se obraća fetus – ideja na kojoj se temelji cijela govorom mržnje prema ženama protkana kampanja Vigilarea i Hrvatskog pokreta za život i obitelj – te su poslane poruke: "Želim birati" i "Želim živjeti u sekularnoj državi".

Iz male noćne inicijative poručuju da plakati na zagrebačkim ulicama sada izgledaju mnogo bolje.



Dopisano "birati" (FOTO: Anonimno)



Vigliare je brzo nakon postavljanja plakata ostao bez željene poruke (FOTO: Anonimno)



Jedan od desetina i desetina plakata postavljenih po Zagrebu (FOTO: Anonimno)

Lupiga.Com

Naslovna fotografija: Anonimno



